በእስር ላይ የሚገኙ ፖለቲከኞች እንደሚፈቱ ተገለጸ
ጠቅላይ ሚኒስትሩ በመግለጫው እንዳስታወቁት፣ በዓቃቤ ሕግ ጉዳያቸው ተይዞ በእስር ላይ የሚገኙና የተፈረደባቸው ፖለቲከኞችም ሆኑ የተለያዩ ግለሰቦች ይፈታሉ፡፡ ይህም የሚደረገው የተሻለ አገራዊ መግባባት ለመፍጠርና የዴሞክራሲ ምኅዳሩን ለማስፋት በማሰብ መሆኑን ገልጸው፣ ታሳሪዎቹ ክሳቸው ተቋርጦ ወይም በይቅርታ እንደሚለቀቁ አረጋግጠዋል፡፡ማዕከላዊ የሚባለው የምርመራ ተቋም በደርግ ዘመን በእስር ቤትነት እስረኞችን ለማሰቃየት ይውል እንደነበር አስታውሰው፣ አሁን ግን ተዘግቶ ወደ ሙዚየምነት ይቀየራል ብለዋል፡፡ስለሚፈቱ ፖለቲከኞችና ግለሰቦች ማንነት በዝርዝር ለጊዜው ባይገለጽም የፖለቲካ ፓርቲ መሪዎች፣ ጋዜጠኞችና የመሳሰሉት በእስር ላይ እንደሚገኙ ይታወቃል፡፡ የአራቱ የኢሕአዴግ ብሔራዊ ድርጅቶች ሊቃነ መናብርት ዝርዝር መግለጫ ምሽት ላይ ይቀርባል ተብሎ ይጠበቃል፡፡ 